Jumalattoman rukous
Jumala, herra taivasten,
 niin kerjäläisten, vaivasten
 kuin kuningasten, valtiain
 ja kaiken mailman haltiain.

 Mä rukoilen sua omalla
 tavallain, tavattomalla.
 Mun toiveheni täyttäös
 ja mulle voimas näyttäös.

 Jos olet kaikkinäkevä
 ja voimakas ja väkevä,
 murskaksi minut muserra,
 minusta voimat puserra.

 En pyydä sinun taivastas,
 vaan sanon: kiitos vaivastas!
 Teen nimes kuuluisammaksi,
 jos voit mun tehdä rammaksi.

 Sä jollain huomattavalla,
 rehellisellä tavalla
 osota voimas minulle,
 niin annan arvon sinulle.

 Vaan pyhän nimes takia
 lurjusten rikoslakia
 sä älä käytä toimiisi,
 vaan luota omiin voimiisi!

 Oi herra kaikkitietävä!
 Niin moni hornan vietävä
 rosvoopi sinun nähtesi
 ja – sanovat – sun tähtesi.

 Velvollisuuttas täyttämään
 kiiruhda, voimaas näyttämään:
 Nuo roistontyöt jo lopeta,
 paremmat tavat opeta.

 Lopeta kurjuus kautta maan,
 ja sorrettuja auttamaan
 kiiruhda kerran kunnolla,
 tee tehtäväsi tunnolla!

 Vaan jos sä köyhän suojaksi
 et kelpaa, turvantuojaksi,
 niin kukistamme valtasi –
 jo sieppaan tuolin altasi.